CELEX: 
Language: hu
Date: 2021-08-11 00:00:00
Title: A BIZOTTSÁG (EU) .../... FELHATALMAZÁSON ALAPULÓ RENDELETE az Európai Tengerügyi, Halászati és Akvakultúra-alap létrehozásáról és az (EU) 2017/1004 rendelet módosításáról szóló (EU) 2021/1139 európai parlamenti és tanácsi rendeletnek a legkülső régiókból származó egyes halászati és akvakultúra-termékek halászata, tenyésztése, feldolgozása és piaci értékesítése terén a gazdasági szereplőknél felmerülő többletköltségek kiszámítására vonatkozó kritériumok tekintetében történő kiegészítéséről

INDOKOLÁS
            
            
               1.A FELHATALMAZÁSON ALAPULÓ JOGI AKTUS HÁTTERE
            
            
               Az Európai Tengerügyi, Halászati és Akvakultúra Alap (ETHAA) ellentételezést nyújt a legkülső régiókból származó egyes halászati és akvakultúra-termékek halászata, tenyésztése, feldolgozása és piaci értékesítése terén a gazdasági szereplőknél felmerülő többletköltségekért. Ez az ETHAA keretében a legkülső régiók számára biztosított preferenciális elbánás egyik fő eleme, tekintettel az Európai Unió működéséről szóló szerződés (EUMSZ) 349. cikkében kiemelt sajátosságaikra. Egy olyan rendszer folytatásáról van szó, amely a 2014‑2020-as időszakban az Európai Tengerügyi és Halászati Alap (ETHA) keretében működött.
            
            
               A 2014–2020-as időszakhoz hasonlóan a Bizottság felhatalmazást kap arra, hogy felhatalmazáson alapuló jogi aktust fogadjon el a legkülső régiók sajátos hátrányaiból adódó többletköltségek kiszámítására vonatkozó kritériumok megállapításáról. Fontos olyan közös kritériumokat kidolgozni, amelyek az összes legkülső régióra érvényes számítási módszert garantálnak, és kizárják a túlkompenzációt. E kritériumok közös keretet biztosítanak, amelyen belül az egyes érintett tagállamok egyedi módszereket határozhatnak meg.
            
            
               Ez a felhatalmazáson alapuló jogi aktus továbbviszi a 2014–2020-as időszakban ugyanezen célra alkalmazott felhatalmazáson alapuló jogi aktus elveit
                  1
               .
            
            
               2.AZ AKTUS ELFOGADÁSÁT MEGELŐZŐ KONZULTÁCIÓK
            
            
               A Bizottság 2021. február 24-én konzultált az ETHA szakértői csoportjával a felhatalmazáson alapuló jogi aktus tervezetéről.
            
            
               3.A FELHATALMAZÁSON ALAPULÓ JOGI AKTUS JOGI ELEMEI
            
            
               A felhatalmazáson alapuló jogi aktus közös kritériumokat állapít meg a legkülső régiókból származó egyes halászati és akvakultúra-termékek halászata, tenyésztése, feldolgozása és piaci értékesítése terén a gazdasági szereplőknél felmerülő többletköltségek kiszámítására vonatkozóan.
            
            
               A jogi aktus a következő fő elveket határozza meg:
            
            
               –a számítás alapjául kizárólag olyan költségek szolgálnak, amelyek a legkülső régiók sajátos hátrányai miatt merülnek fel;
            
            
               –a többletköltségeket a tagállam által ellentételezésre jogosultnak minősített termékek vagy termékkategóriák mindegyikének kiadási tételei alapján számítják ki;
            
            
               –a többletköltségeket minden egyes kiadási tétel esetében az érintett legkülső régióban tevékenységet folytató gazdasági szereplőknél felmerülő (a többletköltségeket befolyásoló bármilyen állami beavatkozással csökkentett) költségek, valamint az érintett tagállam kontinentális részén tevékenységet folytató gazdasági szereplőknél felmerülő hasonló költségek különbségeként határozzák meg;
            
            
               –a tagállamok olyan szinten határozzák meg az ellentételezési összeget, amely lehetővé teszi a legkülső régiók sajátos hátrányaiból adódó többletköltségek megfelelő kiegyenlítését, de elkerüli a túlkompenzációt.
            
            
            
               A BIZOTTSÁG (EU) .../... FELHATALMAZÁSON ALAPULÓ RENDELETE
            
            
               (2021.8.11.)
            
            
               az Európai Tengerügyi, Halászati és Akvakultúra-alap létrehozásáról és az (EU) 2017/1004 rendelet módosításáról szóló (EU) 2021/1139 európai parlamenti és tanácsi rendeletnek a legkülső régiókból származó egyes halászati és akvakultúra-termékek halászata, tenyésztése, feldolgozása és piaci értékesítése terén a gazdasági szereplőknél felmerülő többletköltségek kiszámítására vonatkozó kritériumok tekintetében történő kiegészítéséről
            
            
               AZ EURÓPAI BIZOTTSÁG,
            
         
         
            
               tekintettel az Európai Unió működéséről szóló szerződésre,
            
            
               tekintettel az Európai Tengerügyi, Halászati és Akvakultúra-alap létrehozásáról és az (EU) 2017/1004 rendelet módosításáról szóló (EU) 2021/1139 európai parlamenti és tanácsi rendeletre
                  2
                és különösen annak 36. cikke (6) bekezdésére,
            
            
               mivel:
            
            
               (1)A 2021/1139/EU rendelet 24. cikke értelmében az Európai Tengerügyi, Halászati és Akvakultúra-alap (ETHAA) támogathatja az Uniónak az EUMSZ 349. cikkében említett legkülső régióiból származó egyes halászati és akvakultúra-termékek halászata, tenyésztése, feldolgozása és piaci értékesítése terén a gazdasági szereplőknél felmerülő többletköltségek ellentételezését.
            
            
               (2)Az (EU) 2021/1139 rendelet 35. cikke értelmében az érintett tagállamnak az említett cikkben hivatkozott cselekvési tervében minden egyes legkülső régió esetében ismertetnie kell a többletköltségek ellentételezésének kiszámítására vonatkozó módszertant.
            
            
               (3)Az (EU) 2021/1139 rendelet 36. cikke (6) bekezdése alapján a Bizottság felhatalmazást kap arra, hogy felhatalmazáson alapuló jogi aktusokat fogadjon el a legkülső régiók sajátos hátrányaiból adódó többletköltségek kiszámítására vonatkozó kritériumok megállapításáról.
            
            
               (4)Annak érdekében, hogy valamennyi érintett régióra harmonizált és egységesen alkalmazott szabályok vonatkozzanak, és ne kerüljön sor a többletköltségek túlkompenzálására, meg kell határozni az Unió legkülső régióinak sajátos hátrányaiból adódó többletköltségek kiszámítására vonatkozó kritériumokat. A közös kritériumok alkalmazásával biztosítható, hogy a többletköltségek valamennyi érintett régióban egységes módszerrel kerüljenek kiszámításra.
            
            
               (5)Az egyes termékekre vagy termékkategóriákra vonatkozó, a tagállam vagy az uniós terület kontinentális részén tevékenységet folytató gazdasági szereplőknél felmerülő referenciaköltségeket, amelyek alapján a többletköltségek meghatározásra kerülnek, a túlkompenzáció elkerülése érdekében különösen gondosan kell megbecsülni.
            
            
               (6)Vannak olyan termékek vagy termékkategóriák, amelyekre vonatkozóan nem léteznek összehasonlítási kritériumok vagy mértékegységek az érintett tagállam területének kontinentális részén. Ilyen esetekben a többletköltségek kiszámításának alapjául szolgáló referenciaköltséget az Unió területének kontinentális részén tevékenységet folytató gazdasági szereplőknél az egyenértékű termékek vagy termékkategóriák kapcsán felmerülő költségekhez viszonyítva célszerű megállapítani.
            
            
               (7)A legkülső régiókban érvényesülő eltérő értékesítési feltételekre, valamint a fogásmennyiségek, az állományok és a piaci kereslet ingadozásaira való tekintettel az ellentételezésre jogosult halászati és akvakultúra-termékeknek vagy termékkategóriáknak, azok legnagyobb mennyiségeinek és az ellentételezési összegeknek a meghatározását – a tagállamonként megszabott keret-előirányzatokon belül – az érintett tagállamokra kell hagyni.
            
            
               (8)A tagállamoknak olyan szinten kell meghatározniuk az ellentételezési összeget, amely lehetővé teszi a legkülső régiók sajátos hátrányaiból adódó többletköltségek megfelelő kiegyenlítését, de megakadályozza a túlkompenzációt. Az ellentételezési összegnek ezért figyelembe kell vennie a többletköltségeket befolyásoló más típusú állami beavatkozásokat is, ideértve a Szerződés 108. cikkének (3) bekezdése és az (EU) 2021/1139 rendelet 37. cikke alapján bejelentett állami támogatásokat.
            
            
               (9)A többletköltségek összehangolt bemutatása érdekében a többletköltségeket élőtömeg-tonna alapján kell kifejezni, amelyet az 1224/2009/EK tanácsi rendelettel
                  3
                és a 404/2011/EU bizottsági végrehajtási rendelettel
                  4
                összhangban kell meghatározni; az utóbbi rendelet a feldolgozott halakra vonatkozóan termékkiszerelési kódokat, a friss és friss sózott halakra vonatkozóan pedig európai uniós átváltási együtthatókat határoz meg, melyek segítségével a tárolt vagy feldolgozott halak tömegét élőtömeggé lehet átszámítani a fogások nyomon követése érdekében.
            
            
               (10)Az e rendeletben előírt intézkedések gyors alkalmazásának lehetővé tétele érdekében, mivel a kiadások az Európai Regionális Fejlesztési Alapra, az Európai Szociális Alap Pluszra, a Kohéziós Alapra, az Igazságos Átmenet Alapra és az Európai Tengerügyi, Halászati és Akvakultúra-alapra vonatkozó közös rendelkezések megállapításáról, valamint az előbbiekre és a Menekültügyi, Migrációs és Integrációs Alapra, a Belső Biztonsági Alapra és a határigazgatás és a vízumpolitika pénzügyi támogatására szolgáló eszközre vonatkozó pénzügyi szabályok megállapításáról szóló (EU) 2021/1060 európai parlamenti és tanácsi rendelet
                  5
                63. cikkének (2) bekezdésével összhangban már 2021. január 1-je óta támogathatók az ETHAA-ból, e rendeletnek az Európai Unió Hivatalos Lapjában való kihirdetését követő napon hatályba kell lépnie,
            
            
               ELFOGADTA EZT A RENDELETET:
            
            
               1. cikk
            
            
               Ez a rendelet megállapítja az (EU) 2021/1060 rendelet 63. cikkének (2) bekezdésében meghatározott elszámolhatósági időszak során a Szerződés 349. cikkében említett legkülső uniós régiókból származó egyes halászati és akvakultúra-termékek halászata, tenyésztése, feldolgozása és piaci értékesítése terén a gazdasági szereplőknél a legkülső régiók sajátos hátrányai folytán jelentkező többletköltségek kiszámítására vonatkozó kritériumokat.
            
            
            
               2. cikk
            
            
            
               (1)Az 1. cikkben említett többletköltségeket külön kell kiszámítani a következő tevékenységek mindegyikére vonatkozóan:
            
         
         
            
               a)halászat;
            
            
               b)tenyésztés;
            
            
               c)feldolgozás;
            
            
               d)piaci értékesítés.
            
            
            
               (2)Az (1) bekezdésben említett egyes tevékenységeken belül a többletköltségeket a tagállam által ellentételezésre jogosultnak minősített termékek vagy termékkategóriák mindegyikére vonatkozóan kiadási tételenként kell meghatározni.
            
            
            
               (3)A többletköltségeket minden egyes kiadási tétel esetében az érintett legkülső régióban tevékenységet folytató gazdasági szereplőknél felmerülő, a többletköltségeket befolyásoló bármilyen állami beavatkozással csökkentett költségek, valamint az érintett tagállam kontinentális részén tevékenységet folytató gazdasági szereplőknél felmerülő hasonló költségek különbségeként kell meghatározni.
            
            
            
               (4)A kizárólag olyan termékekre vagy termékkategóriákra jellemző kiadási tételek esetében, amelyekre vonatkozóan nem léteznek összehasonlítási kritériumok vagy mértékegységek az érintett tagállam területének kontinentális részén, a többletköltségeket az Unió területének kontinentális részén tevékenységet folytató gazdasági szereplőknél az egyenértékű termékek vagy termékkategóriák kapcsán felmerülő hasonló költségekhez viszonyítva kell meghatározni.
            
            
            
               (5)A többletköltségek kiszámítása során figyelembe kell venni az esetleges állami beavatkozásokat, ideértve a Szerződés 108. cikkének (3) bekezdése és az (EU) 2021/1139 rendelet 37. cikke alapján bejelentett állami támogatásokat is.
            
            
            
               3. cikk
            
            
            
               (1)A többletköltségek kiszámításának alapjául kizárólag olyan költségek szolgálhatnak, amelyek a legkülső régiók sajátos hátrányai miatt merülnek fel.
            
            
               (2)A többletköltségek kiszámításának a feljegyzett árak éves átlagán kell alapulnia.
            
            
               (3)A többletköltségeket élőtömeg-tonnánként, euróban kell megadni, és adott esetben a teljes többletköltség valamennyi költségösszetevőjét át kell számítani élőtömeg-tonnánkénti euró értékre. E célból a 404/2011/EU végrehajtási rendelet XIII. és XIV. mellékletében megállapított átváltási tényezőket kell alkalmazni. 
            
            
            
               4. cikk
            
         
         
            
               Ez a rendelet az Európai Unió Hivatalos Lapjában való kihirdetését követő napon lép hatályba.
            
            
            
               Ez a rendelet teljes egészében kötelező és közvetlenül alkalmazandó valamennyi tagállamban.
            
            
               Kelt Brüsszelben, -án/-én. 2021.8.11.
            
            
               
                     a Bizottság részéről
               
               
                     elnök
                     Ursula VON DER LEYEN
               
            
         
         
            
                  
                     (1)
                  
                  
                        A Bizottság 1046/2014/EU felhatalmazáson alapuló rendelete (2014. július 28.) az Európai Tengerügyi és Halászati Alapról szóló 508/2014/EU európai parlamenti és tanácsi rendeletnek a legkülső régiókból származó egyes halászati és akvakultúra-termékek halászata, tenyésztése, feldolgozása és piaci értékesítése terén a gazdasági szereplőknél felmerülő többletköltségek kiszámítására vonatkozó kritériumok tekintetében történő kiegészítéséről (HL L 291., 2014.10.7., 1. o.).
                  
               
               
                  
                     (2)
                  
                        Az Európai Parlament és a Tanács (EU) 2021/1139 rendelete (2021. július 7.) az Európai Tengerügyi, Halászati és Akvakultúra-alap létrehozásáról és az (EU) 2017/1004 rendelet módosításáról (HL L 247., 2021.7.13., 1. o.).
               
               
                  
                     (3)
                  
                        A Tanács 1224/2009/EK rendelete (2009. november 20.) a közös halászati politika szabályainak betartását biztosító közösségi ellenőrző rendszer létrehozásáról, a 847/96/EK, a 2371/2002/EK, a 811/2004/EK, a 768/2005/EK, a 2115/2005/EK, a 2166/2005/EK, a 388/2006/EK, az 509/2007/EK, a 676/2007/EK, az 1098/2007/EK, az 1300/2008/EK és az 1342/2008/EK rendelet módosításáról, valamint a 2847/93/EGK, az 1627/94/EK és az 1966/2006/EK rendelet hatályon kívül helyezéséről (HL L 343., 2009.12.22., 1. o.).
               
               
                  
                     (4)
                  
                        A Bizottság 404/2011/EU végrehajtási rendelete (2011. április 8.) a közös halászati politika szabályainak betartását biztosító közösségi ellenőrző rendszer létrehozásáról szóló 1224/2009/EK tanácsi rendelet végrehajtására vonatkozó részletes szabályok megállapításáról (HL L 112., 2011.4.30., 1. o.).
               
               
                  
                     (5)
                  
                        Az Európai Parlament és a Tanács (EU) 2021/1060 rendelete (2021. június 24.) az Európai Regionális Fejlesztési Alapra, az Európai Szociális Alap Pluszra, a Kohéziós Alapra, az Igazságos Átmenet Alapra és az Európai Tengerügyi, Halászati és Akvakultúra-alapra vonatkozó közös rendelkezések, valamint az előbbiekre és a Menekültügyi, Migrációs és Integrációs Alapra, a Belső Biztonsági Alapra és a határigazgatás és a vízumpolitika pénzügyi támogatására szolgáló eszközre vonatkozó pénzügyi szabályok megállapításáról (HL L 231., 2021.6.30., 159. o.).